Predbežná informácia
(podľa zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis:
     Návrh vyhlášky Úradu pre reguláciu elektronických komunikácií a poštových služieb, ktorou sa mení a dopĺňa vyhláška Úradu pre reguláciu elektronických komunikácií a poštových služieb č. 283/2022 Z. z. o podrobnostiach o vybraných rádiových zariadeniach, o zriaďovaní skúšobnej komisie, o prílohách k žiadosti o vydanie osvedčenia, o obsahu, rozsahu a priebehu skúšky osobitnej odbornej spôsobilosti a o osvedčeniach osobitnej odbornej spôsobilosti (ďalej len „návrh vyhlášky“).

Základné ciele právnej úpravy:
     Cieľom návrhu vyhlášky je zavedenie novej prílohy potrebnej pri podaní žiadosti o vykonanie skúšky podľa § 3 ods. 1 písm. l) a to potvrdenia o absolvovaní praktického výcviku podľa § 52a zákona o elektronických komunikáciách v znení neskorších predpisov. Cieľom návrhu vyhlášky je taktiež zapracovať poznatky z aplikačnej praxe, ktoré majú za cieľ efektivitu výkonu skúšok a odstránenie výkladových nejasností. Z uvedeného dôvodu sa zavádza nová systematika skúšky, zavádza sa nový inštitút vyrovnávacej skúšky ako aj ďalšie úpravy súvisiace s navrhovanými zmenami. K uvedenej systematike sa primerane prispôsobujú aj činnosti skúšajúcich ako aj celkovo skúšobnej komisie. Taktiež sa upravuje zloženie skúšobnej komisie, ktorej členom môže po novom byť aj tajomník komisie. Z aplikačnej praxe taktiež vyplynulo, že pre odstránenie výkladových nejasností sa precizujú ustanovenia týkajúce sa opravnej a opakovanej skúšky a ako je vyššie uvedené zavádza sa nový inštitút vyrovnávacej skúšky. Taktiež sa precizuje časový rozsah tak písomného testu ako aj ústnej odpovede. Návrhom vyhlášky sa s ohľadom na vyššie uvedené návrhy upravuje aj obsah zápisnice a to tak, aby odrážal upravenú systematiku skúšky.

2. Zhodnotenie súčasného stavu:
     Podľa aktuálne platnej Vyhlášky Úradu pre reguláciu elektronických komunikácií a poštových služieb č. 283/2022 Z. z. o podrobnostiach o vybraných rádiových zariadeniach, o zriaďovaní skúšobnej komisie, o prílohách k žiadosti o vydanie osvedčenia, o obsahu, rozsahu a priebehu skúšky osobitnej odbornej spôsobilosti a o osvedčeniach osobitnej odbornej spôsobilosti nie je upravený rozsah prílohy pre skúšku podľa § 3 ods. 1 písm. l) tak aby reflektovala úpravy § 52 a zákona č. 452/2021 Z. z. o elektronických komunikáciách v znení neskorších predpisov. Takisto, ako je vyššie uvedené, súčasné znenie predmetnej vyhlášky nereflektuje poznatky z aplikačnej praxe pri výkone skúšok a taktiež ojedinele spôsobuje výkladové nejasnosti. Z uvedeného dôvodu, za účelom odstránenia uvedených nedostatkov súčasného znenia vyhlášky predkladateľ navrhuje predložiť do legislatívneho procesu novelu vyhlášky. 
3. Spôsob zapojenia verejnosti do prípravy právneho predpisu:
      Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2. 

4. Kontaktné údaje:
Úrad pre reguláciu elektronických komunikácií a poštových služieb
Odbor správy frekvenčného spektra
Továrenská 7
828 55 Bratislava

e-mail: milan.mizera@teleoff.gov.sk

5. Predpokladaný termín začatia pripomienkového konania: 20.08.2026
